烏魯木齊都統

烏魯木齊都統 ， 清代官名 ， 是駐防於新疆烏魯木齊的都統 、 駐紮大臣 。 官秩爲從一品 。 爲清代所設的四個駐防都統之一 。 乾隆二十年 （ 1755年 ） 清兵滅準噶爾 ， 之後於烏魯木齊城置安西提標綠旗五營 。 乾隆二十四年 （ 1759年 ） 十一月 ， 置烏魯木齊辦事大臣 ， 首任大臣爲安泰 。 乾隆三十六年 （ 1771年 ） 十一月 ， 改滿兵駐防 ， 置參贊大臣二人 ， 由甘肅安西提督覺羅巴彥弼任 。 三十八年 （ 1773年 ） ， 再增置領隊大臣二人 。 乾隆四十八年 （ 1783年 ） 五月 ， 裁烏魯木齊參贊大臣 、 領隊大臣 ， 置烏魯木齊都統 、 副都統各一人 。 以原任參贊大臣索諾穆策凌爲都統 。 同時 ， 改烏魯木齊同知爲迪化州知州 。 烏魯木齊都統統轄烏魯木齊 （ 迪化州 ） 及吐魯番廳 、 哈密廳 、 巴里坤 、 古城 、 庫爾喀喇烏蘇等地駐防官軍 。 其下有協領六人 ， 佐領 、 防禦 、 驍騎校各二十四人 。 吐魯番領隊大臣 、 哈密辦事大臣 、 巴里坤領隊大臣 、 古城領隊大臣 、 庫爾喀喇烏蘇領隊大臣歸其節制 。 光緒八年 （ 1882年 ） 籌建新疆省 ， 次年裁撤烏魯木齊都統等各處大臣 。